**Decreto Governo n.˚ 21/2017,**

**de 12 Maio**

**REGULAMENTA ORGANIZASAUN NO FUNSIONAMENTU SENTRU VOTASAUN NO PROSEDIMENTU VOTASAUN, KONTAJEN VOTUS NO APURAMENTU REZULTADUS**

Realiza prinsípius husi Estadu Direitu Demokrátiku nian, konsagra iha artigu 1º husi Konstituisaun Repúblika Demokrátika Timor-Leste ne’ebé kolia kona ba realiza eleisaun ida ne’ebé livre no justa ba órgauns soberania sira, hanesan Prezidente Repúblika no Parlamentu Nasional.

Realiza eleisaun Parlamentu Nasional nian halo tuir nórmas jurídikas hirak ne’ebé maka aprova ona husi Lei nº 6/2006, 28 Dezembru, ba redasaun ida ne’ebé maka aprova husi Lei nº 9/2017, 5 Maiu.

Kuadru Jurídiku no regulamentar ne’ebé maka vigora iha Repúblika Demokratika Timor-Leste hetan ona rekuñesimentu husi misaun observasaun eleitoral bar-barak nudar diak duni atu bele asigura eleisaun ida ne’ebé maka livre no justa, ho exepsaun ba armonizasaun dia ne’ebé lolós ho Lei Eleitoral Parlamentu Nasional nian, ne’ebé foin lalais ne’e hetan ona aprovasaun. Regulamentu ida ne’ebé maka hetan aprovasaun husi Dekretu Governu ida ne’e la halo alterasaun makás ba organizasaun no funsionamentu Sentrus Votasaun ka prosedimentu votasaun, kontajen votus no apuramentu ba rezultadus eleitorais.

Ho nune’e, eleitores sira kontinua ezerse sira ida-idak nia direitu votu iha sentru votasaun ne’ebé maka besik liu ba nia hela-fatin, basta maka sentru ne’e lokaliza duni iha Unidade Jeográfika ida ne’ebé maka eleitor ne’e inskritu ba iha resenseamentu eleitoral. Sentru Votasaun sira sei organiza iha estasaun votus, ho númeru ida ne’ebé maka varia tuir númeru eleitor sira ne’ebé maka iha ona lista eleitores iha Sentru Votasaun ida ne’e nian. Hodi kumpri Lei Eleitoral ba Parlamentu Nasional nian, estabelese mos katak tenki loke Sentru Votasaun iha kada Suku, no nia númeru mós bele bot liu tan, depende ba distánsia entre aldeias sira husi Suku ne’e ninian.

Operasoins eleitorais sei konduz husi ofisiais eleitorais sira ne’ebé rekruta no hetan ona formasaun husi Sekretariadu Tékniku ba Administrasaun Eleitoral, nudar responsáveis ba manutensaun disiplina iha Estasaun Votu no Sentrus Votasaun sira nia laran, fo garantia siguransa, konfidensialidade no liberdade atu ezerse direitu votu husi sidadaun sira.

Nudar knar ofisiais eleitorais sira nian atu asigura realizasaun aktu eleitoral iha prizaun no óspital sira, tenki ba duni tó fatin sira ne’e atu bele rekolla votus husi sidadaun hirak ne’ebé maka lei impede hela atu vota no sira no liberdade ka mobilidade ne’e hetan limitasaun

Operasaun kontajen no apuramentu inisial ba rezultadus eleitorais sira komesa kedas wainhira períodu votasaun nian remata ona, no sei halo iha nível Sentru Votasaun nian. Operasoins apuramentu munisipal sei halao iha Asembleia Apuramentu Munisipal no, iha Oe-Cusse Ambeno, sei halao iha Asembleia Apuramentu Rejiaun Administrativa Espesial nian. Órgaun apuramentu intermédiu ba rezultadus eleitorais sira hahú halao sira nia servisu kuandu hetan ona, nu mínimu, áta lima husi sentrus votasaun sira. Operasaun apuramentu intermédiu ba rezultadus konsiste fundamentalmente iha operasaun ida hodi rerkonsilia hotu átas sira ne’ebé tó mai husi Sentrus Votasaun sira, uza programa informátiku ne’ebé maka sira sei hetan hodi halo servisu ida ne’e. Operasaun apuramentu intermédiu ba rezultadus sira tenki remata ona iha prazu máximu, loron rua nia laran.

Apuramentu nasional ba rezultadus eleitorais nian Asembleia Apuramentu Nasional maka sei asigura, komposta husi membrus Komisaun Nasional Eleisaun ne’ebé iha responsabilidade atu halo rekonsilisasaun ba átas apuramentu munisipal sira hotu, áta apuramentu Rejiaun Administrativa Espesial Oe-Cusse Ambeno no átas apuramentu iha estranjeiru nian hodi apura lolós rezultadu final eleisaun ba Parlamentu Nasional nian atu nune’e bele aprezenta ba Supremu Tribunal Justisa para órgaun ne’e bele halo validasaun no proklama nia rezultadu.

Ho nune’e, Govern dekreta, tuir saida maka hatúr ona iha n.˚ 5, artigu 4.˚, n.˚ 3 artigu 36.˚ husi alíneas c) no d), husi Artigu 77.˚, hotu kedas, husi Lei n.˚ 6/2006, 28 Dezembru, iha redasaun ne’e hetan aprovasaun husi Lei n.˚9/2017, 5 Maiu, atu hetan kbít nudar regulamentu, sira tuir mai ne’e:

**KAPÍTULU I**

**DISPOZISAUN JERAIS**

**Artigu 1.º**

**Objectu**

Dekretu ida ne’e aprova regras hirak ne’ebé maka regula votasaun, kontajen votus no apuramentu rezultadu ba operasaun eleisaun Parlamentu Nasional nian ne’ebé halao iha territóriu nasional.

**Kapítulu II**

**ORGANIZASAUN SENTRU VOTASAUN**

**Seksaun I**

**Definisaun, localizasaun, organizasaun e divulgasaun**

**Artigu 2.º**

**Definisaun**

Sentru votasaun fatin ne’ebé maka eleitor sira atu ezerse sira nia direitu atu vota no kompostu husi estasaun votu ida ka liu husi ida.

**Artigu 3.º**

**Distribuisaun sentru votasaun sira**

1. Iha kada suku sei instala pelu-menus sentru votasaun ida no STAE sei kria tán sentru votasaun seluk bazeia ba númeru eleitores no mós distansia entre aldeia sira iha suku laran hodi la prejudika protesaun ba votu skretu.
2. Atu bele loke sentru votasaun ida rekere ezistensia husi eleitores entre 50 to’o 2500.

**Artigu 4.º**

**Fatin iha ne’ebé bele tau sentru votasaun**

1. Sentru votasaun sira instala iha edifisiu públiku, prefere liu iha eskola sira, ne’ebé iha kondisaun seguru no eleitor sira bele asesu.
2. Wainhira la-iha edifisiu públiku sira ne’ebé bele oferese kondisaun sira hatuur iha númeru anterior, maka tenki husu fali sede suku ka sentru komunitariu sira.
3. La-iha posibilidade hodi asegura fatin sira refere husi artigu ida ne’e, maka STAE sei halo estrutura ida kona-bá fatin sira ne’ebé bele instala sentru votasaun no estasaun votu,.

**Artigu 5.º**

**Fatin ne’ebé bandu atu instala sentru votasaun**

Labele instala sentrus votasaun iha:

1. Unidade polísia;
2. Unidade militar;
3. Xefes tradisional sira nia hela-fatin/rezidensia
4. Hela-fatin/rezidensia privada;
5. Edifisiu sira ne’ebe nudar propriedade partidu ruma nian;
6. Fatin kultu ka destinadu ba kultu;
7. Hospital ka kualker edifísiu ligadu ba servisus saude nian hodi la prejudika ba ezersisiu direitu votu nebe estabelese iha hospital.

**Artigu 6.º**

**Estasaun votu**

1. Iha sentru votasaun ida bele iha estasaun votu ida ka liu husi ida.
2. Numeru estasaun votu husi kada sentru votasaun determina husi Diretor-Jeral Sekretariadu Tékniku Administrasaun Eleitoral hodi konsidera númeru eleitores iha suku no mós sentru votasaun ne’ebé mós sei establese fila fali.

**Artigu 7.º**

**Divulgasaun lista sentrus votasaun**

Sekretariadu Tékniku da Administrasaun Eleitoral (STAE) sei fó sai númeru no lokalizasaun ba sentrus votasaun no estasaun votus sira até loron tolu-nulu antes loron votasaun, no bele mos hetan alterasaun ruma até loron sanulu antes data realizasaun votasaun nian.

**Artigu 8.º**

**Kódigu identifikasaun sentru votasaun no estasaun votu**

1. Sei atribui kódigu numériku ida hodi identifika kada sentru votasaun no estasaun votu
2. Kodigu ne’ebé temi iha númeru ida foin liu ba ne’e forma husi díjitus sia, no husi ida ne’e, díjitu lima primeiru ne’e reprezenta sentru votasaun no hat ikus reprezenta estasaun votu, no ho ida ne’e permite atu identifika kada sentru votasaun no estasaun votu sira.
3. Kodigu sira refere iha númeru anterior tau iha urnas no iha lista eleitores nian, no mós iha ata funsionamentu, kontajen no apuramentu votus.

**Seksaun II**

**Ofisiais eleitorais**

**Artigu 9.º**

**Definisaun**

1. Ofisiais eleitorais maka sidadaun nasional hirak ne’ebé selesionadu ona husi STAE hodi asigura funsionamentu sentrus votasaun no estasaun votu durante prosesu eleitoral
2. Iha loron eleisaun, bele latama servisu, Ofisiais eleitorais hirak ne’ebé maka mós funsionárius públikus, ajentes ka traballadores administrasaun públika nian no ida ne’e sei la prejudika sira nia direitus no regalias, inklui direitu ba retribuisaun, basta maka sira tenki iha dokumentu ida ne’ebé STAE emite hodi komprova katak sira ezerse duni sira nia funsaun nudar ofisiais eleitorais iha loron ne’e.

**Artigu 10.º**

**Identifikasaun**

1. Kada sentru votasaun no estasaun votu sira kompostu husi ofisiais eleitorais hanesan tuir mai ne’e:

a. Prezidente sentru votasaun nian ida, ne’ebé responsabiliza ba sentru votasaun no mos estasaun votus sira;

b. Sekretáriu ida ba estasaun votu ne’ebé maka responsabiliza ba estasaun votu ne’e, kordena servisu ho ofisiais estasaun votu sira no responde diretamente ba prezidente sentru votasaun nian;

c. Ofisiais nain-hat ne’ebé sei verifika eleitores sira nia identifikasaun;

d. Ofisial ida hodi kontrola boletin votu nian;

e. Ofisial nain-ida sei kontrola urna eleitoral/kaixa votasaun nian;

f. Ofisial ida hodi kontrola no tau tinta-indelével ba eleitores sira nia liman;

g. Ofisial nain rua para kontrola forma-liña/fila.

2. Estasaun de votu ida bele funsiona nafatin ho deit ofisiais, mínimu, nain nen.

3. Karik ofisiais eleitorais sira falta tia nain ida, sei substitui tuir termus ne’ebé hatur iha artigu 15º.

**Artigu 11.º**

**Selesaun ofisiais eleitorais**

1. STAE maka hili ofisial eleitoral sira husi eleitores sira ne’ebé maka resensiadu ona iha unidade jeográfika resenseamentu eleitoral ne’ebé maka sentru votasaun no estasaun votu ne’e lokaliza ba, atu nune’e sira bele ezerse sira nia funsaun.
2. Atu sai ofisiais eleitorais, sidadaun ne’e tenki hatene lé, hakerek no iha kuñesimentu oituan kona ba aritmétika
3. Kandidatus ne’ebé atu prienxe vaga hodi ezerse funsaun nudar ofisiais eleitorais ne’e pre-selesionadu husi Diretor Munisipal STAE nian iha unidade jeográfika resenseamentu eleitoral ne’ebé sei lokaliza sentru votasaun ne’ebé ofisiais eleitorais sira ne’e atu dezempeña sira nia funsaun bá.
4. Depois prosesu pre-selesaun ne’e remata tia, Diretor Munisipal STAE haruka ba Diretor Jeral STAE, lista kompleta husi kandidatus sira ne’ebé maka bele halao funsaun nudar ofisial eleitoral, akompaña kedas ho sira ida-idak nia “*Kurrikulum Vitae*”
5. Metade husi kandidatu ne’ebé selesionadu tenki ser husi sexu femininu
6. Bazeia ba informasaun ne’ebé prevé iha númeru 4, Diretor Jeral STAE, depois de rona husi CNE, sei nomeia ofisiais eleitorais hirak ne’ebé maka sei ezerse sira nia funsaun iha sentru votasaun
7. Labele obriga ema ida atu halao funsaun nudar ofisial eleitoral, kontra nia vontade livre no expressa
8. CNE sei superviziona prosesu selesaun kandidatus hirak ne’ebé maka sei halao papel nudar ofisiais eleitorais.

**Artigu 12.º**

**Formasaun ofisiais eleitorais**

1. Kandidatus sira ne’ebé STAE hili ona hodi sai nudar ofisiais eleitorais, sei tuir formasaun ne’ebé prepara no realiza husi STAE, ho CNE nia supervizaun.
2. Ofisiais sira labele komesa sira nia funsaun, antes assina deklarasaun kompromissu, ne’ebé husu atu rai sijílu kona ba faktus, informasaun no prosedimentus eleitorais ne’ebé maka sira sei hatene durante halao sira nia funsaun.
3. Deklarasaun kompromissu ne’e, STAE maka sei elabora no sei vinkula ka kesi ofisial eleitoral sira to processu eleitoral ne’ebé sira ezerse funsaun bá ne’e remata.
4. Reprezentantes no fiskais husi partidos polítiku no koligasaun partidaria sira, nune’e mos ho observadores nasionais no internasionais, bele akompaña formasaun ne’e, maibé laiha direitu atu intervéin iha processu.

**Artigu 13.º**

**Ofisiais Eleitorais sira nia dever**

1. Hodi ezerse sira nia funsaun, ofisiais eleitorais sira vinkuladus atu kumpri deveres sira hanesan tuir mai ne’e:
	1. Tuir formasaun ne’ebé STAE realiza;
	2. Mantein komportamentu ne’ebé neutral no imparsial ba kandidaturas hotu-hotu;
	3. Garante sijílu (labele fo sai arbiru) informasaun ho karakter rezervada ne’ebé maka hatene durante halao knar;
	4. Halao ho didiak no lolós, tarefas sira hotu, to prosesu eleitoral ne’e remata;
	5. Tenki relata kedas ba superior sira, karik mosu irregularidade ruma durante processu votasaun, kontajen no apuramentu rezultadus;
	6. Kumpri ho lolós orientasoins hirak ne’ebé maka superior sira fó
2. Ofisiais eleitorais sira, kuandu la kumpri sira nia deveres, sei resposabiliza tuir lei ne’ebé vigora

**Artigu 14.º**

**Inkompatibilidades**

1. Presidente Repúblika, deputadus, membros governu, funsionárius, ajentes no traballadores administrasaun públika Repúblika Demokratika Timor-Leste nian, membrus FALINTIL-Forsa Defeza Timor-Leste no Polísia Nasional Timor-Leste, majistradus judisiais, Ministériu Públiku, autoridades relijiozas sira, membrus CNE, kandidatus no fiskais kandidaturas, sira ne’e hotu labale sai nudar ofisiais eleitorais;
2. Saida deit maka temi iha númeru anterior ne’e sei la inklui funsionarius diplomatiku sira.

**Artigu 15.º**

**Substituisaun Ofisial Eleitoral**

1. Karik iha loron eleisaun no minutu tolu-nulu antes oras markada ba eleisaun atu hahú maka ofisiais eleitorais sira ne’ebé Diretor Geral STAE nian nomeia tia ona la marka prezensa iha estasaun votu, prezidente sentru votasaun nian tenki komunika kedas buat ne’e ba Diretor Munisipal STAE nian.
2. Diretor Munisipal STAE nian bele nomeia fali eleitor kualker ida ne’ebé iha kapasidade rekoñesida, hodi troka ofisial ida ne’ebé falta, liu husi konkordansia maioria ofisial eleitorais sira ne’ebé maka marka prezensa iha fatin votasaun ne’e.
3. Karik prezidente sentru votasaun auzente, sekretáriu primeira estasaun votu husi sentru ne’e rasik maka sei truka nia, no nia rasik bele truka husi ofisial verifikador identifikasaun ne’ebé maka maioria husi ofisiais eleitores estasaun votu ida ne’e nian hili rasik.
4. Kuandu truka ona, ofisiais eleitorais sira ne’ebé maka falta ne’e la konta ona, no prezidente sentru votasaun tenki komunika kedas sira nian naran ba STAE.
5. Substituisaun hotu-hotu tenki hakerek hotu kedas iha ata.

**Artigu 16.º**

**Prezidente Sentru Votasaun**

Prezidente sentru votasaun nia papel maka:

1. Deklara loke estasaun votu no verifika identidade no kredensial husi sekretarius estasaun votu nian;
2. Asigura funsionamentu ne’ebé diak iha sentru votasaun tuir lei no regulamentus sira ne’ebé vigora;
3. Haruka taka relasaun nominal partidu pulítikus ka koligasaun partidaria sira nian iha kedas entrada ba sentru votasaun nian;
4. Presta informasaun no transmite orientasaun servisu ne’ebé nesesariu atu bele garante operasaun eleitoral ida ne’ebé diak iha sentru votasaun ne’ebé nia prezide;
5. Suspende operasaun eleitoral karik iha perturbasaun ruma, agresoins ka violensia, iha sentru votasaun nomós iha sorin-sorin sira besik kedas iha ne’ebá;
6. Dirije kontajen votus no apuramentu inisial rezultadus iha sentru votasaun;
7. Ezerse votu de kualidade kuandu haree katak nesesáriu;
8. Assina ata ho rezultadu kontajen votus nian iha sentru votasaun;
9. Organiza fiskais kandidaturas iha sentru votasaun ne’ebé assina ata operasaun kontajen no apuramentu rezultadus nian;
10. Anunsia rezultadu kontajen no apuramentu inisial no taka rezultadu ne’e iha fatin ne’ebé fasil para atu haree, iha kedas sentru votasaun ne’e rasik;
11. Garante enpakotamentu no entrega material eleisaun tomak ba asembleia apuramentu munisipal ka rejional;
12. Dezempeña funsoins hotu ne’ebé prevista iha lei, regulamentu ka tuir ne’ebé superior sira haruka no funsoins sira ne’ebé maka laos atribui ba orgaun seluk.

**Artigu 17.º**

**Sekretariu estasaun votu**

Sekretáriu estasaun votu nia papel maka:

1. Deklara loke estasaun votu no verifika identidade no kredensial husi ofisiais eleitoral sira nian, fiskais kandidaturas sira ne’ebé halao sira nia funsaun iha fatin votasaun ne’e nomós observadores ho mós profisionais orgauns komunikasaun sosial sira;
2. Dirije processu verifikasaun kabina votu no dokumentu servisu nian iha estasaun votu
3. Hatudu urnas/kaixa votasaun mamuk ba ofisiais meza sira, fiskais kandidaturas, observadores no eleitores ne’ebé marka prezensa, no tuir mai, husu ba ofisial verifikador identifikasaun nian nomós ofisial kontrolador urna eleitoral atu bele tau tia selu ba urnas no rejista númerus husi selu korespondente;
4. Haruka taka edital ho kompozisaun meza estasaun votu nian iha estasaun votu, iha kedas fatin ne’ebé maka fasil para atu haree,;
5. Garante liberdade no segredu de votu, eleitores hotu-hotu nian;
6. Garante manutensaun orden iha estasaun votu para asigura operasaun eleitoral bele lao ho didiak;
7. Informa prezidente sentru votasaun karik iha fali ona kondisaun hodi kontinua votasaun ne’ebé interompe tia tamba iha akontesimentu balu ne’ebé la normal, kalamidade natural ka perturbasaun orden públika ruma;
8. Haruka sai husi estasaun votu, sidadaun sira ne’ebé maka la vota iha ne’ebá ou ka sira ne’ebé vota tia ona;
9. La admite atu tama iha estasaun votu, eleitores sira ne’ebé maka haree momós katak lanu hela ka hetan hela efeitu husi droga (estupefasiente) nian, no lori objetu balu ne’ebé maka bele kria perigu;
10. Bandu kualker tipu propaganda iha estasaun votu nia laran, no hó distansia tó metru ruanulu-resin-lima, no halo ida ne’e ho rekore ba forsa de siguransa polisial;
11. Autoriza entrega boletin de votu foun ba eleitores sira, karik sira husu tamba halo sala wainhira sira prienxe ka tamba falta de atensaun, no okorensia ida ne’e tenki rejista tia kedas iha ata ida-idak;
12. Tau karimbu ba boletin votu ne’ebé maka entrega fila fali, ho lia-fuan “cancelado”, assina tia kedas no rai didiak tia iha envelope;
13. Fo esklaresimentu nesesáriu, tuir eleitor nia pedidu, no iha kedas prezensa ofisiais eleitorais sira, fiskais kandidaturas no observadores eleitorais, kona ba processu votasaun, maibé labele influensia fali eleitores sira nia sentidu votu;
14. Husu ba fiskais kandidatura sira, keta sira iha reklamasoins balu atu aprezenta karik;
15. Simu protestus hotu no reklamasoins ne’ebé maka mosu, no tenki assina kedas nune’e, hanesan ofisiais hotu-hot estasaun votu nian;
16. Halo mos funsaun sira seluk ne’ebé maka temi iha lei, regulamentu, ou sira ne’ebé superior haruka, maibé laos funsaun hirak ne’ebé maka atribuida ona ba orgaun seluk.

**Artigu 18.º**

**Ofisial verifikador identifikasaun**

Ofisial verifikador identifikasaun nia papel maka:

1. Identifika eleitor liu husi haree ho didiak kartaun eleitoral atualizadu no verifika didiak hodi haree, se dados eleitor nian ne’e hakerek mos iha lista eleitor unidade jeográfika resenseamentu eleitoral nian ka lae;
2. Karik kartaun eleitoral laiha, bele identifika eleitor liu husi haree nia billete identidade ka passaporte timor nian no konfirma ho dadus eleitor nian ne’ebé maka tau iha lista eleitor unidade jeográfika resenseamentu eleitoral ida ne’e ninian;
3. Verifika se eleitor ne’e kumpre rekezitu legal ne’ebé ezije kona ba idade mínima tinan sanulu-resin-hitu iha loron eleisaun nian;
4. Haree didiak eleitor nia liman hodi bele garante katak nia sidauk vota duni iha eleisaun ne’e;
5. Fo hatene ba ofisial kontrolador boletin votu katak ema ne’e iha direitu no bele entrega boletin votu ba nia;
6. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 19.º**

**Ofisial kontrolador boletin votu**

Ofisial kontrolador boletin votu nia papel maka:

1. Tau karimbu no assina iha boletin votu nia kotuk;
2. Entrega boletin votu ba eleitor;
3. Presta informasaun ba eleitor ne’ebé simu ona boletin votu, iha kedas fiskais no observadores sira nia oin iha estasaun votu, karik nia husu informasaun no esklaresimentu ruma kona ba oinsá atu vota, maibé labele indika ba sira, preferensia ruma ka sentidu de votu ruma kona ba atu vota ba kandidatu ida ne’ebé;
4. Indika no enkamiña eleitor ba kabina votu nian;
5. Entrega boletin votu foun ba eleitor ho autorizasaun sekretáriu estasaun votu nian, karik eleitor husu, tamba boletin át tia ka prienxe sala tia;
6. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 20.º**

**Ofisial kontrolador urna eleitoral**

Ofisial kontrolador urna eleitoral nia papel maka:

1. Garante guarda no siguransa urna eleitoral nian;
2. Assigura katak eleitor koloka deit boletin votu ida ba urna eleitoral;
3. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 21.º**

**Ofisial kontrolador aplikasaun tinta indelevel**

Ofisial kontrolador aplikasaun tinta indelevel nia papel maka:

1. Depois eleitor hatama tia boletin votu ba urna laran, tau kedas tinta indelével ba liman-fuan indikador husi eleitor nia liman direita no sertifika katak tinta ne’e maran duni.
2. Karik liman fuan indikador husi parte direita laiha karik, bele tau tinta indelével ba iha liman-fuan seluk husi liman hanesan, maibé karik liman lós rasik laiha, bele tau ba liman fuan ida iha parte eskerda no sertifika duni katak tinta ne’e maran tia;
3. Karik liman rua ne’e laiha hotu, marka tinta indelével ne’e iha extremidade husi eleitor nia isin parte leten nian;
4. Husu ba eleitor atu ses husi estasaun votu hafoin vota tia;
5. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Artigu 22.º**

**Ofisial kontrolador fila**

Ofisial kontrolador liña/fila nia papel maka:

1. Organiza liña/fila ne’ebé eleitores sira forma bá hodi hein atu vota, atu nune’e, so ema ne’ebé autorizada deit maka bele tama ba estasaun votu;
2. Husu ba eleitor para bele kaer kedas iha sira nia liman kartaun eleitoral ne’ebé atualizadu, karik ida ne’e laiha, uza deit billete identidade ou passaporte timor nian, atu nune’e bele hatudu ba ofisial verifikador identifikasun;
3. Iha tuku sanulu-resin-lima loraik iha loron votasaun nian, haree tok, eleitor hira maka hein hela iha liña para atu ba vota, atu nune’e bele halo tuir saida maka lei haruka katak se se deit maka atu mai tama iha liña depois de oras ida ne’e, sei la hatan;
4. Husu ba fiskais kandidatura no observadores eleitorais sira hodi hatudu sira nia identifikasaun no kredensial ne’ebé STAE emiti para sira bele akompaña prosesu eleitoral ne’ebé lao hela;
5. Husu ba profisionais orgaun komunikasaun sosial sira hodi hatudu sira nia identifikasaun no kredensial ne’ebé STAE emiti para sira bele halo kobertura jornalístika ba prosesu eleitoral ne’ebé lao hela;
6. Dezempeña mos funsaun hirak ne’ebé maka lei, regulamentu haruka ka superior determina mas laos tok funsaun hirak ne’ebé maka atribui ona ba orgaun seluk.

**Seksaun III**

**Ordem, disiplina, proibisoens no intervensaun polisial**

**Artigu 23.º**

**Responsabilidade manutensaun orden no Disiplina**

Prezidente kada centru votasaun ho sekretáriu estasaun votu nian, ho apoiu husi ofisiais eleitorais sira, halo providensia nesesária atu bele garante manutensaun orden no disiplina durante operasaun eleitora atu nune’e bele salvaguarda liberdade votu no nia ezersisiu regular.

**Artigu 24.º**

**Proibição de presença no centro de votação**

1. Sei la admiti atu mai iha sentru votasaun no estasaun votu nian, eleitores hirak ne’ebé maka aprezenta síntomas momós katak ema ne’e konsome alkool ka lanu hela ho drogas (estupefasientes), ema hirak ne’ebé maka lori kilat ka objetus ne’ebé hanesan, nomós ema hirak ne’ebé maka, ho kualker meiu, perturba no tenta perturba orden no disiplina iha fatin votasaun no ninia sorin-sorin sira, no bele lori ba eventual responsabiliade kriminal.
2. Faan sasan no konsumu bebidas alkolika sira atu dook metru 100 husi sentru votasaun.
3. Mos sei la hatan, atu marka prezensa iha sentru votasaun no estasaun votu, sidadaun eleitoral hirak ne’ebé maka ezerse tia ona nia direitu vota nian, sira ne’ebé maka laos fiskais kandidaturas nian, laos profisionais orgaun komunikasaun sosial no laos observadores eleisaun ne’ebé hetan ona kredensial.

**Artigu 25.º**

**Proibisaun propaganda eleitoral**

1. Iha loron eleisaun, proibidu atu halo kualker tipu propaganda eleitoral iha fatin hirak ne’ebé maka funsiona sentru votasaun no estasaun votu no tenki dok metru atus-ida husi fatin sentru votasaun.
2. Propaganda eleitoral ne’e maka hanesan taka autokolantes (stiker), kamizolas, panfletos, símbolos, posters, emblemas, siglas, bandeiras no sira seluk tan, nune’e mos ho atividades promosaun partidos pulítiku ka koligasaun partido pulítiku ruma, ligadu ba prosesu eleitoral ne’ebé maka lao hela.
3. Prezidente hosi Sentru Votasaun sei husu ba PNTL atu hasai propaganda ne’ebé viola dispostu nº-1 hosi artigu ida-ne’e.
4. Fiskais partidos pulítiku ka koligasaun partido pulítiku sira, labele, iha sirkunsansia saida deit, aprezenta-an iha sentru votasaun ho símbulus ka objetus ne’ebé identifika katak sira pertense ba partidos pulítiku ka koligasaun partido pulítiku ruma
5. Kona-ba kazu ne’ebé temi tiha iha númeru dahuluk, Sekretáriu hosi Sentru Votasaun fó orden ba Fiskál atu hasai símbolu no objetu hirak ne’ebá
6. Bainhira Fiskál la rona no la-tuir orden, Sekretáriu hosi Sentru Votasaun hasain Fiskál nia akreditasaun no husu nia atu sai hosi Estasaun Votu no hakerek kedas akontesimentu ne’e iha akta operasaun eleitorál nian.

**Artigu 26.º**

**Proibisaun ba prezensa husi Forsa Armada no Forsa polisiais**

1. Proibidu ba prezensa husi elementus forsa armada no polisiais hodi hala’o sira nia ezersisiu iha sentru no estasaun votu nia laran wainhira prosesu votasaun sei la’o hela
2. Autoriza deit prezensa husi elementus Polícia Nacional de Timor-Leste (PNTL), iha liur, ho medida liu husi mentru rua-nulu resin lima dook husi sentru ka estasaun votu wainhira prosesu votasaun sei la’o hela.

**Artigu 27.º**

**Prezensa no intervensaun hosi elementu Polísia Nasionál Timor-Leste (PNTL)**

1. Bainhira presiza hakotu ema ataka malu ka hapara violénsia ruma iha Sentru Votasaun ka Estasaun Votu nia laran ka iha fatin hale’u, ka bainhira ema la rona no la haktuir Ofisiál Eleitorál sira, Prezidente hosi Sentru Votasaun ka Estasaun Votu nian, ka ema ne’ebé taka nia fatin, halibur kedas ho Ofisiál Eleitorál sira no husu tuir prezensa PNTL nian
2. Rekerimentu hodi husu PNTL nia prezensa halo liuhosi kontaktu ho ajente polisiál sira-ne’ebé la’o hale’u besik Sentru Votasaun ka, bainhira la hetan sira, bá loos to’o Komandante PNTL nian iha área munisipál ne’ebá ka Região Administrativa Especial Oe-Cusse Ambeno, konforme kazu.
3. Bainhira ajente sira hosi PNTL iha hela Sentru Votasaun nia laran, hapara lai lala’ok votasaun nian.
4. , ﷽﷽﷽﷽﷽﷽﷽e encontrarem presentes os agentes da PNTL no interior do centro de votasçximidades do centro de votaça ele, analisa aTenke hakerek iha Estasaun Votu nia akta tanba razaun hirak-ne’ebé maka husu tuir prezensa hosi PNTL no tempu hira maka ajente sira hela iha Estasaun ne’ebá.
5. HavendoBainhira iha sinál ka hala’ok ruma hodi hatebes katak ema hata’uk Ofisiál Eleitorál sira, liuhosi taterak sira-nia isin ka malahuk sira-nia neon, atu, nune’e, Prezidente la bolu polísia, Komandante rasik halo intervensaun atu prosesu eleitorál la’o nafatin hanesan baibain, no ramata intervensaun bainhira Prezidente ka ema ne’ebé taka nia fatin husu atu ramata, ka, komandante rasik maka ramata no sai bainhira haree katak la presiza ona nia prezensa iha fatin ne’ebá
6. Bainhira presiza, Komandante hosi Forsa Polisiál ka ema ne’ebé taka nia fatin, bele vizita maibé la lori kilat hodi tama lalais de’it, la liu minutu 10, iha Sentru Votasaun no Estasaun Votu atu halo kontaktu ho Prezidente ka ema ne’ebé taka Prezidente nia fatin.
7. Iha kazu ne’ebé temi tiha ona iha nº1 hosi artigu anterior, no bainhira de’it presiza prezensa hosi polísia, PNTL, tenke bá hodi fó apoiu no elementu sira-ne’ebé lakohi bá fó-an kedas iha responsabilidade dixiplinár.

**Kapítulu III**

**Processu votasaun**

**Seksaun I**

**Direitu votu**

**Artigu 28.º**

**Direitu votu**

1. Sidadaun hotu-hotu ho tinan sanulu-resin-hitu ona iha direitu atu vota no eleitu.
2. Ezersisiu direitu sufrájiu ne’e pesoal no konstitui dever síviku.
3. Direitu votu ne’e ezerse direta, pessoal no prezensialmente husi eleitor ida-idak
4. Eleitor ida, so bele vota dala ida deit.
5. Ezersisiu direitu votu ne’e depende ba inskrisaun prévia eleitor ne’e rasik iha resenseamentu eleitoral.

**Artigu 29.º**

**Eleitores servisu iha loron Eleisaun**

1. Funsionárius no ajentes estadu, membrus polísia nasional Timor-Leste, membrus F-FDTL, no traballadores iha misaun diplomátika sira no misaun observasaun eleitoral ne’ebé maka presta sira nia servisu iha loron eleisaun, iha ámbitu prosesu eleitoral nian, sei ezerse sira nia direitu votu iha sentru votasaun ne’ebé besik liu ba fatin ne’ebé sira presta sira nia servisu.
2. Entidades sira ne’ebé maka emprega funsionárius públikus, ajentes da administrasaun públika no traballadores ne’ebe ligadu ba númeru anterior, tenki envia ba STAE, até vinte dias husi data nebé markada ba eleisaun, relasaun nominal kompleta husi kada funsionárius ka ajentes administrasaun públika ne’ebé presta servisu iha ámbitu prosesu eleitoral no identifika fatin ne’ebé servisu ne’e sei realiza
3. Entidades sira ne ‘ebé maka hala’o atividade observasaun iha loron eleisaun bele ezerse sira nia direitu iha fatin ne’ebé hala’o atividades bá iha loron eleisaun, sira nia naran sei hatama iha lista adisional ba eleitores husi ofisiais eleitorais sira
4. Iha sentru votasaun, sei iha mos lista ida ba eleitores sira ne’ebé maka inskritu iha unidade jeográfika resenseamentu eleitoral seluk maibé bele ezerse direitu votu iha sentru votasaun ida ne’e, bazeia ba saida maka temi iha n.˚ 2.

**Artigu 30.º**

**Liberdade no Segredu Votu**

1. Votu ne’e livre no labele obriga ema ida hodi fo-hatene nia votu, iha sentru votasaun nia laran ka liur, iha fatin ne’ebé nia vota ka atu ba vota.
2. Pozisaun kabina votu nian tenki tau iha fatin ne’ebé bele asigura segredu votu eleitor sira nian.

**Artigu 31.º**

**Eleitor sira ne’ebé lebele haree ka iha defisiensia ruma**

1. Sidadaun sira ne’ebé hó defisiensia matan ka iha defisiensia ruma ne’ebé la permite sira atu vota mesak, bele ezerse sira nia direitu votu, akompaña husi sidadaun eleitor ruma ne’ebé sira rasik maka hili.
2. Ida ne’ebé akompaña iha obrigasaun atu mantéin sijilu kona ba sentidu votu eleitor ho defisiensia matan ka defisiente ne’e nian.
3. Sekretáriu estasaun votu nian haree lolós hodi sertifika katak akompañante ne’e eleitor rasik maka hili livremente hodi akompaña nia ba ezerse nia direitu vota, ho prezensa husi reprezentante partidu polítiku sira.
4. Karik halo konkluzaun katak, eskolla ba akompañante ne’e laos livre, sekretariu estasaun votu nian tenki kria kondisaun atu nune’e eleitor bele hili fali sidadaun eleitor seluk ida ne’ebé bele akompaña ema ne’e iha nia ezersisiu direitu votu.
5. Iha situsaun sira ne’ebé maka sekretáriu estasaun votu nian sei duvida hela autentisidade sirkunstansia ka faktus ne’ebé refere iha nº 1 hodi permite ezersisiu direitu votu akompañadu, eleitor ne’e tenki aprezenta komprovotativu médiku ne’ebé sertifika faktus ka sirkunstansias ne’ebé impede nia atu halo mesak nia ezersisiu direitu votu.

**Seksaun II**

**Fatin ne’ebé eleitor ezerse nia direitu votu iha períodu votasaun**

**Artigu 32.º**

**Fatin ne’ebé eleitor ezerse nia direitu votu**

1. Iha territóriu nasional, kada eleitor vota iha sentru votasaun tuir suku ne’ebé maka indika iha nia kartaun eleitoral.
2. Iha suku sira ne’ebé instala sentru votasaun liu husi ida, eleitor sira sei hetan indikasaun ida husi Sekretariadu Tékniku Administrasaun Eleitorál liu husi marka ida iha eleitor sira nian kartaun eleitoral ne’ebé hatudu sentru ida ne’ebé sira atu vota bá
3. Haktuir ida ne’ebé temi ona iha númeru anterior, STAE indika eleitor sira ba iha sentru votasaun ida ne’ebé besik liu bá sira nia hela fatin
4. Modelu husi marka ida ne’ebé previstu iha n.o 2 ne’e aprova husi Diretor-Jeral STAE

**Artigu 33.º**

**Horáriu funsionamentu**

**Sentrus votasaun hodi ezersisiu direitu votu**

1. Iha loron votasaun, sentru votasaun no estasaun votu sira sei loke iha tuku hitu no taka iha tuku sanulu-resin-lima, no durante perídou loke ne’e, sei funsiona sein interupsaun.
2. Kuandu oras taka nian, hanesan ne’ebé maka temi iha númeru anterior, liu ona, so ema hirak ne’ebé maka iha altura ne’ebá forma tia ona iha líña maka bele ezerse nia direitu votu, kontrolador liña nain rua sira sei haré ida ne’e no komunika ba prezidente sentru votasaun nian.

**Artigu 34.º**

**Kontinuidade husi operasaun eleitoral**

Votasaun sei lao sein interupsaun tuir oráriu funsionamentu ne’ebé previstu iha artigu anterior.

**Artigu 35.º**

**Interupsaun operasaun eleitorais**

1. Sei labele halao votasaun iha kualker sentru votasaun no estasaun votu ruma kuandu:
	1. Votasaun ne’e labele organiza, akontese problema ruma ne’ebé interompe tia operasaun eleitorais liu husi oras rua, ou akontese dezastre-bot/kalamidade bot ruma iha loron ne’ebé markadu tia ona ba eleisaun;
	2. Akontese dezastre-bot/kalamidade ruma loron tolu antes loron eleisaun
2. Kuandu labele duni halao eleisaun, tenki komunika kedas ba delegadu CNE nian ne’ebé marka prezensa iha lokal, depois de hatene lolos tia akontesimentu husi kualker faktus ne’ebé temi iha númeru anterior.
3. Kuandu votasaun interompe tia liu husi óras rua signifika estasaun votu ne’e tenki taka ona no entrega fila-fali ona urnas seladas ne’ebé hetan ona votus balun ba asembleia apuramentu munisipal ka rejional.
4. Iha kazu sira ne’ebé previstu iha alínea a) husi nº 1, sei fo hatene eleitores sira atu bele ba vota fali iha sentru votasaun no estasaun votu ne’ebé besik liu.
5. Iha kazu ne’ebé previstu iha alínea b) nº 1, STAE, ho akordu delegasaun CNE ne’ebé marka prezensa iha lokal ne’e, transfere lokalizasaun sentru votasaun no estasaun votu ne’e ba fatin ne’ebé siguru liu.
6. Iha kazus sira ne’ebé temi iha alínea anterior, eleisaun sei halao fali iha loron hitu tuir mai, konta husi loron ne’ebé atu halao votasaun ida ne’ebé la tode realiza ne’e.

**Seksaun III**

**Boletin Votu**

**Artigu 36.º**

**Definisaun**

Boletin votu iha nia forma retangular, ho dimensaun aproriada atu nune’e bele tau kandidaturas hotu-hotu iha ne’ebá no cetak/impressa iha surat-tahan mutin, kaber no la transparente.

**Artigu 37.º**

**Elementus integrantes**

1. Iha kada boletin votu sei cetak/tau sigla ka bandeira husi partidos pulítiku ka koligasaun partidaria nian tuir modelu ne’ebé maka STAE aprezenta no ho aprovasaun CNE nian, bandeira ka emblema tenki koloridu hanesan ho ne’ebé tau iha prosesu inskrisaun partidos pulítiku ka koligasaun partidaria hamutuk iha Supremo Tribunal de Justiça.
2. Partidos pulítiku ka koligasaun partidaria sira nia naran sei hakerek orizontalmente iha boletin votu, tuir sorteiu ne’ebé STJ realiza, no sei tau hotu iha boletin oin, kada bandeira ka emblema nomós kuadradu oan ida-idak, iha fatin ne’ebé eleitor sira sei manifesta sira nia sentidu votu.

**Artigu 38.º**

**Transporta boletins votu**

1. Hafoin produz tia, boletins votu sira sei entrega husi Diretor Geral STAE ba Diretor STAE Munisipal no Diretor STAE Rejiaun Administrativa Espesial Oe-Cusse Ambenu ne’ebé nian ne’ebé sei responsabiliza atu transporta boletins sira ne’e ba munisípiu.
2. Transporta boletins votu ne’e sei realiza ho meiu transporte ne’ebé lalais liu no siguru, no bele akompaña mos husi Polisia Nasional Timor-Leste.
3. Diretores Munisipais STAE no Diretor STAE Rejiaun Administrativa Espesial Oe-Cusse Ambenu nian sei asigura distribuisaun boletins votu sira ba tó sentrus votasaun sira, tuir planu operasional ne’ebé aprovadu ona husi Diretor Geral STAE nian.
4. Diretores Munisipais STAE no Diretor STAE Rejiaun Administrativa Espesial Oe-Cusse Ambenu nian promove distribuisaun ba kada sentru votasaun númeru boletins votu ne’ebé koresponde ba númeru eleitores ne’ebé inskritu atu ezerse nia direitu votu, no aumenta liu tan 10% husi númeru ne’e.
5. Transporta no distribuisaun husi material sira ne’ebé temi iha númeru ida liu ba ne’e sei superviziona husi CNE.

**Seksaun IV**

**Operasaun preliminares votasaun**

**Artigu 39.º**

**Material servisu nian iha kada estasaun votu**

STAE sei asigura iha kada sentru votasaun no estasaun votu ida-idak, sei iha fornesimentu material eleitoral ne’ebé preciza hodi halao sufrájiu, konforme Anexu I regulamentu ida ne’e ninian, ne’ebe halo parte iha efeitus legais hotu-hotu.

**Artigu 40.º**

**Operasoins preliminares**

1. Iha tuku nen dader iha loron eleisaun nian, prezidente sentru votasaun konfirma identidade sekretárius estasaun votus no fiskais sira ne’ebé partidos pulítiku no koligasaun partidaria sira indika ba eleisaun parlamentar nian atu akompaña operasaun eleitoral ne’ebé halao iha sentru votasaun
2. Iha tuku nen liu minutu sanulu-resin-lima, sekretárius estasaun de votu sira sei halo identifikasaun ba ofisiais eleitorais sira husi estasaun votu ida-idak nomós fiskais sira ne’ebé partidos pulítiku no koligasaun partidaria sira indika ba eleisaun parlamentar ne’ebé halo sira nian funsaun iha ámbitu ida ne’e nian.
3. Iha tuku nen liu minutu tolu-nulu, sekretariu estasaun votu informa ba prezidente sentru votasaun kona ba ofisiais eleitorais sira ne’ebé maka la mosu mai fatin votasaun atu halo identifikasaun no hahú sira nia funsaun.
4. Iha tuku nen liu minutu tolu-nulu-resin-lima prezidente sentru votasaun informa ba Diretor Munisipal STAE katak eziste ofisiais eleitorais balu maka falta no husu para bele substitui sira.
5. Iha tuku nen liu minutu hat-nulu-resin-lima, sekretariu estasaun votu no ofisiais eleitorais, iha fiskais partidos pulítiku ho koligasaun partidaria no observadores eleitorais sira nia oin, komesa:
	1. Verifika kabina votu nian;
	2. Verifika no hatudu urnas votu nia laran ba ema;
	3. Tau selu ba urnas eleitorais no lé ho lian bot númerus husi selu siguransa ne’e;
	4. Rejista tia númerus selu siguransa ne’e iha ata operasaun eleitoral;
	5. Konta no verifika karimbus sira ne’ebé simu;
	6. Konta boletins votu sira ne’ebé simu;
	7. Hakerek iha ata operasaun eleitoral númeru boletins votu ne’ebé simu ona;
	8. Afixasaun iha odamatan sentru votasaun nian relasaun nominal partidus pulítiku no koligasaun partidaria sira ne’ebé admiti ba eleisaun
	9. Afixa iha edital, naran husi ofisiais eleitorais sira ne’ebé servisu iha estasaun votu
	10. Hakerek hotu iha ata operasaun eleitoral, kualker iregularidade ka insidentes balu ne’ebé verifika nomós protestus ka reklamasaun sira ne’ebé aprrezenta iha operasaun preliminar no desizoins sira ne’ebé maka ofisiais eleitorais sira halo sobre reklamasaun ka protestus sira ne’e.

**Seksaun V**

**Operasoins votasaun**

**Artigu 41.º**

**Ordem Votasaun**

1. Sein prejuizu husi situasaun hirak ne’ebé maka prevé iha artigu 35º, prezidente sentru votasaun nian deklara loke sentru votasaun iha tuku hitu dader iha loron ne’ebé hili tia ona hodi halao eleisaun no sekretárius estasoins votu sira mos sei halo hanesan, iha sira ida-idak nian estasaun.
2. Depois deklarasaun ne’ebé prevé iha númeru anterior, ofisiais eleitorais sira ezerse sira ida-idak nia direitu votu iha estasaun ne’ebé sira ida-idak halao sira nia funsaun bá no tuir termus sira ne’ebé maka prevé iha regulamentu ida ne’e.
3. Kuandu prosesu votasaun ba ofisiais eleitorais sira remata ona, eleitores sira mos bele hahú ezerse ona sira nia direitu votu tuir sé maka tó uluk, sein prejudika fali orden presedensia ne’ebé maka prevé ona iha artigu 5.
4. Atu bele hetan asesu ba estasaun votu hodi ezerse ida-idak nia direitu sufrajiu, eleitores sira sei forma iha liña, tuir instrusoins ne’ebé maka ofisial kontrolador liña nian sei fó.
5. Eleitores sira hanesan tuir mai ne’e, goza prioridade atu ezerse direitu votu no tuir orden presedensia:
	1. Eleitoras sira ne’ebé isin rua
	2. Eleitores sira ne’ebé ho idade bot liu ona tinan nen-nulu-resin-lima;
	3. Eleitores sira ne’ebé maka hatudu tipu debilidade ruma ka inkapasidade fízika;
	4. Eleitores sira ne’ebé maka hiti ka kous oan nurak;
	5. Funsionarius, ajentes no traballadores administrasaun públika ne’ebé maka halao hela sira nia knar hodi organiza no realiza prosesu eleitoral.

**Artigu 42.º**

**Prosedimentu hodi identifika eleitores sira**

1. Kuandu tama ona iha estasaun votu, eleitor sei entrega ba ofisial kontrolador fila, kualker dispozitivu movel ne’ebé sira iha ne’ebé bele uza hodi kapta imajen.
2. Depois de halo tuir saida maka prevé iha númeru anterior, eleitor aprezenta-an iha ofisial verifikador nia oin hodi identifika-an no hatudu kartaun eleitoral, ka karik laiha bele mós hatudu billete identidade ka passaporte timor-nian.
3. Ofisial ne’ebé verifika identifikasaun, depois kumpri tia formalidade ne’ebé prevé iha númeru anterior, sei verifika mos se eleitor iha ona tinan sanulu-resin-hitu iha loron votasaun nian, se eleitor nia liman-fuan indikador liman-los nian tau ona tinta indelevel ka lae, no eleitor nia naran iha ona lista eleitores inskritus iha resenseamentu eleitoral husi unidade jeográfika resenseamentu ne’ebé sentru votasaun ne’e instaladu ba ka lae .
4. Iha kazus sira ne’ebé maka eleitor identifika-an ona tuir termus da lei ne’ebé prevé iha númeru 2, nia naran iha lista hanesan ne’ebé hateten iha nº 3, halo tia ona tinan sanulu resin hitu no nia isin parte leten sidauk marka ho tinta indelevel, ofisial verfikador identifikasaun sei fo tia sinal iha eleitor nia naran iha lista liu husi dada tia trasu ida iha naran leten no enkamiña nia ba ofisial kontrolador boletin votu nian.
5. Kuandu eleitor identifika ona ho kartaun eleitoral ne’ebé indika katak, nia naran inskritu tia ona iha resenseamentu eleitoral iha unidade jeográfika resenseamentu eleitoral ne’ebé maka sentru votasaun ne’e instala bá, ofisial verifikador sei inklui eleitor ne’e nia naran iha lista adisional eleitores nian.
6. Sei tau iha lista adisional eleitores, ne’ebé temi iha númeru anterior, eleitor sira nia informasaun hanesan tuir mai ne’e:
	1. Eleitor ne’e nia naran;
	2. Númeru kartaun eleitoral;
	3. Hela fatin kompletu;
	4. Eleitor nia assinatura.
7. Iha situasaun ne’ebé maka eleitor la konsege prova nia identidade, nein nia inskrisaun no resenseamentu eleitoral iha unidade jeográfika resenseamentu eleitoral ne’ebé maka sentru votasaun ne’e instala bá ke nia hakarak ezerse nia direitu votu, ofisial verifikador identifikasaun sei enkamiña nia hodi sai husi estasaun votu.

**Artigu 43.º**

**Prosedimentu entrega boletin votu no votasaun**

1. Konklui tia prosedimentus hodi identifika eleitor, tuir termus artigu anterior nian, no la aplika iha nº 6, ofisial kontrolador boletin votu sei entrega boletin votu ba eleitor.
2. Boletin votu ne’ebé entrega ba eleitor ne’e tenki assina no tidin karimbu tia kedas husi ofisial kontrolador boletin votu.
3. Depois simu tia boletin votu, eleitor sei tama ba kabina votu nian ne’ebé livre no iha ne’ebá sei ezerse nia direitu sufrájiu.
4. Sidadaun eleitor sei marka sira nia eskolla liu husi koloka sinal ida ka halo kuak iha kuadradu mutin ne’ebé tau iha liña ke koresponde kedas ho kandidatura ne’ebé maka eleitor hakarak vota bá.
5. Tuir mai, eleitor sei dobra boletin votu, ho parte impressa/cetak nian fila ba laran, antes hatama ba urna/kaixa votasaun nia laran.
6. Iha situasaun ne’ebé maka eleitor halo sala ka estraga tia boletin votu:
	1. Eleitor bele ba ofisial kontrolador boletin votu no husu para truka tia boletin ne’e;
	2. Ofisial kontrolador boletin votu sei husu autorizasaun husi sekretáriu estasaun votu nian atu bele truka boletin ne’ebé at tia ona ho boletin foun;
	3. Sekretáriu estasaun votu nian autoriza subsitituisaun boletin votu ne’ebé at ho tau karimbu ida ne’ebé hateten “cancelado” iha lolon no ho assinatura.
	4. Depois de autoriza tia hodi truka boletin votu ne’ebé at, ofisial kontrolador boletin votu sei entrega boletin votu foun ba eleitor ne’ebé husu halo substituisaun boletin votu ne’ebe at tia ona ne’e, atu nune’e nia bele ba iha kabina votu mamuk ida hodi ezerse nia direitu atu vota.
7. Boletin votu sei introduz iha urna eleitoral iha ofisial kontrolador urna eleitoral nia oin.
8. Depois de eleitor hatama tia nia votu ba urna eleitoral, nia sei lao ba hasoru ofisial kontrolador aplikasaun tinta indelevel ne’ebé aplika iha termus ne’ebé prevé iha artigu 21º.
9. Konklui tia operasaun tau tinta indelevel, eleitor sei sai husi estasaun votu, ho ida ne’e nia bele simu hikas fali dispozitivu kapta imajen nian ne’ebé maka nia husik hela iha kontrolador fila.

**Artigu 44.º**

**Prosedimentu ezersisiu direitu votu iha estabelesimentu Hospitalares no Prizionais**

1. Iha loron eleisaun, ofisiais estasaun husi sentrus votasaun ne’ebé besik liu ba estabelesimentu ospitalares públikus no estabelesimentu prizionais, sei bá tó iha instituisoins sira ne’e atu bele rekolla votus husi sidadauns eleitores hirak ne’ebé maka tama hela ka kumpri hela kastigu prizaun, tuir planu operasional ne’ebé maka STAE defini ona.
2. Ofisiais sira lori-hó urnas ne’ebé tau ona selu no ho númeru ne’ebé sufisiente hodi rekolla votus, boletins votu, livru estasaun votu no materiais hotu-hotu ne’ebé presiza ba halo ezersisiu dirietu votu nian ba sidadauns hirak ne’ebé maka temi iha númeru ida foin liu ba.
3. Iha prosesu tomak ligadu ba operasaun prosesu votasaun nian, urnas sira tenki tau selu hela deit.
4. Atu rekolla votus iha ospital ofisiais eleitorais sira sei lori urna sai tama, atu nune’e moras sira ne’ebé baixa hela bele vota, tuir ne’ebé maka hatur iha regulamentu ida ne’e, sei uza lista ida eleitores internadus/baixa sira nian, aprezenta nafatin kartan eleitoral ne’ebé atualizadu no, karik ida ne’e laiha, uza billete identidade ka passporte Timor ninian.
5. Hodi rekolla votus iha prizaun, urnas sira sei tau iha fatin ne’ebé maka diretor prizaun determina tia ona no funsiona tuir regulamentu respektivu, ho lista votantes sira ne’ebé maka kumpri hela sira nia kastigu iha prizaun no obrigatoriu nafatin hodi aprezenta kartaun eleitoral ne’ebé atualizadu.
6. Eleitores sira ne’ebé maka halao hela sira nia knar iha estabelesimentu prizional, iha loron votasaun, no sira nia naran tau tiha ona iha lista eleitores, sei vota uza kartaun eleitoral ne’ebé atualizadu no, karik ida ne’e laiha, vota ho billete identidade no pasaporte Timor ninian.
7. Remata tiha operasoins husi ekipa ofisiais eleitorais nian, ekipa sei fila hikas ba estasaun votu atu bele hahú taka atividades, tuir termus ne’ebé maka hatur iha regulamentu ne’ebé liga ba prosedimentus votasaun, kontajen no apuramentu rezultadus nian.
8. Direitór estabelisimentu prizaun no direitór ospitál nansionál no referál tenke haruka/manda ba STAE lista prizoneiru no guarda-prizoneiru ne’ebé servisu iha loron eleisaun maizumenus antes iha loron 10 nia laran inklui lista doutór no infermeiru sira ne’ebé servisu iha loron eleisaun no mós pasiente sira ho akompañante pasiente sira.

**Artigu 45.º**

**Dúvidas, reklamasoins no protestus**

1. Kualker eleitor ka fiskal kandidatura, iha períodu funsionamentu estasaun votu, bele ható dúvidas, protestus no reklamasaun kona ba operasaun eleitoral.
2. Dúvidas, reklamasoins no protestus hirak ne’ebé aprezenta durante votasaun ka depois taka votasaun sei hetan análise kedas husi ofisiais eleitorais sira, no karik sira presiza, sira mos bele konsulta ho STAE.
3. Reklamasoins hirak ne’ebé aprezenta, tuir númeru anterior, sei submete ba votasaun husi ofisiais eleitorais no konsidera nudar deferidus karik hetan votu favoravel husi pelu menus sira nain nen.
4. Deliberasoins hotu tenki komunika kedas ba reklamantes sira, karik entende katak, bele ható reklamasaun sira ne’e ba reprezentante CNE nian, ho nuné atu bele entrega kedas iha sentru votasaun ka estasaun votu ne’ebé maka kestaun ne’e foti, reklamasaun ne’e tenki akompaña mos ho dokumentasaun hotu ne’ebé iha ligasaun ho sentru votasaun ne’e nian.
5. Ba efeitus husi númeru anterior, CNE sei deside iha prazu óras hitunulu-resin-rua nia laran.
6. Husi desizoins sira ne’ebé CNE halo, bele aprezenta rekursu ba STJ iha prazu oras hatnulu-resin-walu nia laran.
7. STJ maka deside kona ba rekursus hirak ne’ebé maka aprezenta ona ba nia iha prazu oras hatnulu-resin-walu nia laran.

**Artigu 46.º**

**Enseramentu votasaun**

1. Iha loron eleisaun, eleitores sira so bele hatan atu tama ba forma iha liña hodi ba vota to tuku sanalu-resin-lima loraik deit.
2. Depois tuku sanulu-resin-lima, só eleitores sira ne’ebé maka forma nanis tia ona iha liña laran iha estasaun votu ne’e maka bele ba vota, ida ne’e ofisial kontrolador liña maka tenki verifika no relata ba sekretáriu estasaun votu nian.
3. Sekretáriu estasaun votu nian sei deklara katak votasaun taka ona kuandu eleitores inskritus sira vota hotu ona ka, depois tuku sanaulu-resin-lima loraik, kuandu eleitores sira ne’ebé maka forma hela iha liña laran tó óras ne’e, vota hotu ona.

**Artigu 47.º**

**Ennseramento operasaun iha estasaun votu**

1. Kuandu deklara katak votasaun taka ona no dúvidas, protestus no reklamasoins sira rezolve hotu ona, Sekretariu estasaun votu nian sei:
	1. Halo kontajen ba boletin votu sira ne’ebé la uza, rejista sira nia numeru ida-idak iha ata estasaun votu nian, sei la uza tan boletin sira ne’e ho hatur tia karimbu ne’ebé hateten, “não utilizado”, no tuir mai hatama tia sira hotu ba iha envolope ne’ebé propiu duni ba boletins hirak ne’ebé maka la tode uza;
	2. Halo kontajen ba boletin votu sira ne’ebé kanseladu, rejista sira nia numeru ida-idak iha ata estasaun votu nian, sei la uza tan boletin sira ne’e ho hatur tia karimbu ne’ebé hateten, “cancelado”, no tuir mai hatama tia sira hotu ba iha envolope ne’ebé propiu duni ba boletins hirak ne’ebé kanseladu nian;
	3. Halo kontajen ba boletin votu sira ne’ebé abandonado, rejista sira nia numeru ida-idak iha ata estasaun votu nian, sei la uza tan boletin sira ne’e ho hatur tia karimbu ne’ebé hateten, “abandonado”, no tuir mai hatama tia sira hotu ba iha envolope ne’ebé propiu duni ba boletins hirak ne’ebé maka abandonadu nian;
	4. Halo kontajen ba númeru eleitores hirak ne’ebé maka assinaladu iha lista eleitores sira nian no iha lista adisional eleitores ne’ebé vota iha estasaun votu ida ne’e, no hakerek tia númeru sira ne’e iha ata estasaun votus nian.
2. Sekretáriu estasaun votu nian, ho ajuda ofisiais eleitores sira, koloka urnas, ata funsionamentu estasaun votu no material sira ne’ebé refere iha nº 2 husi artigu ida ne’e iha fatin ne’ebé eskollidu ona husi prezidente sentru votasaun nian atu nune’e bele hahú halo kontajen ba votus no apuramentu inisial ba rezultadus eleitorais.
3. Ba efeitus ne’ebé maka temi iha númeru anterior, prezidente sentru votasaun eskolla fatin ne’ebé apropriadu no espasozu iha sentru votasaun ne’e rasik, atu nune’e bele garante katak fiskais kandidatura sira, observadores eleitorais no profisionais komunikasaun sosial sira bele akompaña servisu kontajen votus no apuramentu inisial rezultadus eleitorais.
4. Formatu ata funsionamentu estasaun votu konsta iha Anexo II iha diploma ida ne’e, ne’ebé halo parte integral ba efeitus legais hotu.

**KAPÍTULU IV**

**PROSEDIMENTU KONTAJEN VOTUS NO APURAMENTU REZULTADUS INISIAL**

**Artigu 48.º**

**Klasifikasaun votus**

Para bele halo kontajen votus no apuramentu rezultadus, sei konsidera nudar:

1. Validos, boletins votu ne’ebé maka hasai husi urna eleitoral mai, ne’ebé hetan ona assinatura no karimbu husi ofisial kontrolador boletins votu, no hatudu momós kedas sentidu votu kada eleitor ninian, maibé la revela identidade kada autor ninian;
2. Brankus, boletins votu ne’ebé maka hasai husi urna eleitoral mai, ne’ebé hetan ona assinatura no karimbu husi ofisial kontrolador boletins votu, maibé la hatudu tok kualker tipu de sinal ida;
3. Nulos, boletins votu ne’ebé maka hasai husi urna eleitoral mai, ne’ebé hetan ona assinatura no karimbu husi ofisial kontrolador boletins votu, iha ona sinal ka tu-kuak ona iha ne’ebá maibé la hatudu lolós sentidu eskolla husi kada eleitor, atu nune’e bele identifika boletin votu ne’e, ka indika eskolla ba kandidatura ida ne’ebé maka deziste ka hakiduk tia ona husi prosesu eleisaun, ka halo tia korte, dezeño ka nakles ruma, ka hakerek fali lia fuan balu iha ne’ebá;
4. Rejeitadus, boletins votu ne’ebé maka hasai husi urna eleitoral mai, ne’ebé laiha assinatura no karimbu husi ofisial kontrolador boletins votu;
5. Kanseladus, boletins votu ne’ebé maka entrega fila fali ba ofisiais eleitorais, hodi truka fali ho boletins de votu foun, tamba eleitor halo tia sala, wainhira nia indika nia eskolla iha boletin ne’e ka boletin ne’e estraga tia involuntariamente;
6. Abandonados, boletins votu hirak ne’ebé maka hetan fali soe hela iha estasaun de votu.

**Artigu 49.º**

**Resepsaun no abertura urnas nian**

1. Urnas sira sei entrega husi sekretariu estasaun votu, akompañadu husi ofisiais eleitorais sira no simu husi prezidente sentru votasaun nian, iha fatin ne’ebé maka defini antes kedas ona;
2. Prezidente sentru votasaun, depois de simu tia urnas eleitorais sira ne’e, sei lé ho lian bot, númeru husi selu siguransa nian no husu ba fiskais kandidaturas sira atu bele konfirma númerus sira ne’e.
3. Kuandu remata tia konfirmasaun ba númeru selus siguransa nian, prezidente sentru votasaun, iha prezensa ofisiais eleitorais, fiskais partidus pulítiku no koligasaun partidaria, observadores eleitorais no profisional komunikasaun sosial sira ho mos sidadaun hotu ne’ebé maka marka prezensa iha fatin ne’e, komesa loke ona urnas eleitorais.

**Artigu 50.º**

**Kontajen Votus**

1. Depois loke tia urna eleitoral, prezidente sentru votasaun komesa hasai boletins votu ne’ebé maka iha hela urnas nia laran, dezdobra tia boletins sira ne’e no koloka sira iha meza kontajen nia leten, ho parte kotuk fila ba leten atu bele haree se boletins sira ne’e hetan hotu ona assinatura no karimbu husi ofisial kontrolador boletins votu nian ka lae.
2. Prezidente sentru votasaun nian sei rejista iha ata rezultadu sentru votasaun nian, númeru boletins votu ne’ebé maka hasai husi urna laran mai no assinadu no karimbadu lolos ona husi ofisial kontrolador boletins votu nian.
3. Boletins votus sira ne’ebé maka iha hela urna eleitoral nia laran maibé laiha assinatura no karimbu husi ofisial kontrolador boletins votu nian, sei separa tia husi boletins votu sira seluk, depois tau tia karimbu nudar rejeitadus, sei lé no konta ho lian-bot husi prezidente sentru votasaun nian, no nia númeru sei rejista iha ata rezultadu husi sentru votasaun nian.
4. Boletins votu ne’ebé sai husi urnas mai mas sidauk tidin ho karimbu ne’ebé dehan “rejeitadu”, sei kahur hamutuk tia ho boletins votu ho karakteristikas hanesan ne’ebé mai husi estasaun votu sira seluk no depois sei agrupa hamutuk iha lote lima-nulu ida.
5. Halo hotu tia operasaun ne’ebé maka temi iha númeru anterior, prezidente sentru votasau nian sei lé ho lian makás, sentidu votu ne’ebé maka hatudu iha kada boletin no hatudu boletin nia oin ba ema hotu neb’ebé marka prezensa iha ne’ebá bele haree no sei tau hamutuk tuir lote ne’ebé koresponde ba kandidatus ida-idak.
6. Boletins votus ne’ebé maka klasifikadus nudar brankus ka núlus, sei tau hamutuk iha lote ketak.
7. Boletins votus ne’ebé maka reklamadus, sei tau iha nia fatin rasik.
8. Dúvidas, protestus no reklamasoins sira ne’ebé maka aprezenta iha operasaun kontajen no apuramentu rezultadus, sei aplika regras sira ne’ebé prevé iha artigu 45º, ho adaptasaun nesessária.
9. Versaun orijinal husi reklamasoins sira sei tau hamutuk ho boletins votus reklamadus iha envolope “boletins votus reklamadus” nian.
10. Rezultadu husi kontajen votus no apuramentu rezultadus nian tenki transmitidu kedas via elektronika ba STAE ne’ebé maka sei fo hatene mos ba CNE

**Artigu 51.º**

**Prienxe ata**

1. Konta tiha no konfere tia votus validus ba kada partidus pulítiku ou kolgasaun partidus pulítiku, rezultadus sira ne’e sei anota hotu iha ata rezultadu nian iha sentru votasaun no boletins votus ne’ebé maka identifikadu nudar “votus válidus”, fahe ketak-ketak tia tuir kada kandidatura ne’ebé maka konkore ba eleisaun.
2. Karimba tia, konta tia no konfere tia votus brankus sira, rezultadus sira ne’e tenki anota kedas iha ata rezultadu sentru votasaun no boletins sira sei hatama hamutuk iha envolope ne’ebé identifikadu nudar “votu branku” nian.
3. Karimba tia, konta tia no konfere tia votus nulus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu nulu” nian.
4. Karimba tia, konta tia no konfere tia votus reklamadus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu reklamadu” nian.
5. Karimba tia, konta tia no konfere tia votus rejeitadus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu rejeitadu” nian.
6. Karimba tia, konta tia no konfere tia votus kanseladus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu kanseladu” nian.
7. Karimba tia, konta tia no konfere tia votus abandonadus sira, karik iha, rezultadus husi ida ne’e sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu abandonadu” nian.
8. Karimba tia, konta tia no konfere tia boletins votus naun utilizadus sira, rezultadus ho númeru de serie sei anota tia iha ata rezultadus sentru votasaun nian no boletins sira sei hatama hamutuk iha envolope ne’ebé identifikadu nudar “votu naun utilizadu” nian.
9. Envolope sira tenki taka metin e tenki diskrimina kedas númeru boletins de votu ne’ebé maka konten sentru votasaun ida-idak no estasaun de votus ho kedas sira ida-idak nia kódigu korespondentes no temi mos unidade jeográfika ne’ebé maka sira pertense bá.
10. Iha ata mos sei tau hotu númeru selu siguransa kada urna nian, fatin no kódigu kada estasaun votu, oráriu loke no taka sentru votasaun, ofisiais eleitorais no fiskais kandidatura sira nia naran, nomós protestus no reklamasoins ne’ebé aprezenta no deliberasoins ne’ebé foti.
11. Konta tia formulárius no reklamasoins ne’ebé aprezenta, karik eziste, numeru reklamasaun sira ne’e tenki anota tia iha ata rezultadu sentru votasaun nian.
12. Atas operasoins kontajen no apuramentu rezultadus ne’ebé halao iha estranjeiru, nune’e mos ho votus hirak ne’ebé reklamadus, sei entrega, iha suporte fíziku, iha assembleia apuramentu nasional, iha prazu máximu óras hitunulu-resin-rua nia laran, konta husi momentu ne’ebé maka operasaun kontajen no apuramentu rezultadu eleisaun nian remata.

**Artigu 52.º**

**Enseramentu operasaun iha sentru votasaun**

1. Anota iha ata operasaun eleitoral, rezultados kontajen, prezidente sentru votasaun no sekretarius husi estasaun votus sira obrigatoriamente tenki assina ata ne’e.
2. Ba kada sentru votasaun, so admite deit fiskal ida-ida reprezenta kada kandidatura atu assina ata operasoins eleitorais.
3. Ba efeitu numeru anterior nian, karik fiskais kandidaturas nain ida ka liu maka la assina ata operasoins eleitorais, ida ne’e sei la signifika katak ata no operesoins eleitorais ne’e la vale.
4. Sei hatama ba urna no lé ho lian makás, númeru votus ne’ebé tau iha envelopes sira tuir mai ne’e:
	1. Envelopes “votus válidus”, “votus núlus”, “votus brankus”, “votus reklamadus”,”votus rejeitadus”,”boletins de votus la utilizadus”,”boletins de votus kanseladus” no “boletins de votus abandonadus”;
	2. Envelope ida ba atas operasoins eleitorais, deklarasoins de komporimisu, lista prezensa husi ofisiais eleitorais, follas observasaun, lista eleitores sira, lista adisional eleitores no lista eleitores ein servisu;
	3. Selus sira ne’ebé la uza no karimbus.
5. Urnas sira, depois de hatama tia materiais ba laran, sei tau tia selu no nudar responsabilidade prezidente sentru votasaun nian, no kompete ba garante nia remessa ba servisus sentrais STAE nian.
6. Estratu husi ata rezultadu iha sentru votasaun, ho indikasaun rezultadu apuramentu inisial, sei assina husi prezidente sentru votasaun nian no sei taka iha fatin ne’ebé fasil atu haree iha edifísiu ne’ebé sentru votasaun funsiona bá.
7. Kabe ba prezidente sentru votasaun atu garante katak kada fiskais kandidatura ne’ebé prezente no kredensiadu hodi ezerse sira nia funsaun iha sentru votasaun ne’e, bele hetan asesu ba kópia ida husi ata rezultadu sentru votasaun nian.

**KAPÍTULO V**

**OPERASAUN APURAMENTO MUNICIPAL HOSI REZULTADU SIRA NO MÓS APURAMENTU HUSI REJIAUN ADMINISTRATIVA ESPECIAL DE OE-CUSSE AMBENO**

**Artigu 53.º**

**Assembleia Apuramentu Munisipal**

1. Assembleia apuramentu munisipal no apuramentu iha Rejiaun Administrativa Espesial Oe-Cusse Ambenu, ne’ebé nia kompozisaun define tuir Artigu 47.˚ n.˚ 1, husi lei Eleitoral ba Palamentu Nasional, da Lei Eleitoral para o Parlamento Nacional, hahú nia servisu kuandu simu ona ata pelu menus lima husi sentrus votasaun korespondentes.
2. Kuandu konstitui ona assembleia apuramentu munisipal, bele komesa simu dadaun ona urnas husi área ba efeitu destinadu no dezignadu husi ‘área resepsaun’ ne’e rasik.
3. Iha área resepsaun, prezidente sei lé númeru selus sira ho lian-makás no tuir kedas ho loke urnas, ida pur ida, no tuir mai, membrus husi assembleia apuramentu munisipal no husi Rejiauan Administrativa Espesial Oe-Cusse Ambenu, ne’ebé organizadu duni ba ida ne’e, sei konfirma urnas sira ne’e nia konteudu uza modelu formuláriu ne’ebé dezignadu husi Termu entrega urnas ninian..
4. Karik konfirma katak material hotu-hotu iha urna nia laran, prezidente sentru votasaun ne’ebé korespondente ba urna ne’e entrega ba Diretor STAE Munisipal nian ka Diretor STAE iha Oe-cusse Ambenu, konforme kazu, assina “Termu da entrega da urna” no sei entrega kópia ida husi termu ne’e ba prezidente sentru votasaun mos.
5. Karik verifika katak material balun laiha urna nia laran ida, prezidente sentru votasaun korespondente tenki justifika pur eskritu, iha parte ida ne’ebé destinada ba observasoins konstante husi Termu de Entrega Urnas nian, saida maka sai nudar motivu ba falta ida ne’ebé verifika ne’e no assina Termu de Entrega ne’e.
6. Iha kazu ne’ebé maka refere iha númeru anterior, Diretor STAE Munisipal ka Diretor STAE Rejiaun Administrativa Espesial Oe-Cusse Ambenu sei anota iha “termu de entrega da urna” katak nia hatene kona ba falta ne’ebé maka verifika ne’e, tuir mai assina termu korespondente no entrega kopia ida ba prezidente sentru votasaun no rejista tia falta ne’e iha ata operasaun assembleia apuramentu minisipal ou apuramentu iha Rejiaun Administrativa Espesial Oe-Cusse nian hodi bele lori ba kuñesimentu no desizaun assembleia apuramentu nasional nian.
7. Posteriormente extrai-se, da urna, a acta original das operações no Centro de Votação, o envelope contendo os votos reclamados e o envelope contendo os votos nulos, caso existam. Tuir mai sei hasai husi urna, ata orijinal operasoins eleitorais, envelope ida ne’ebé iha nia laran, tau votus reklamadus nomós envelope ida ne’ebé tau votus núlus sira, karik iha.
8. Hotu tiha, sei halo fotokopia ida husi ata operasoins eleitorais nian iha Sentru Votasaun ne’ebé kontein rezultadus no koloka tia kopia refere ba urna estasaun votu nian laran.
9. Hafoin de dilijensias anunsiadas iha númerus sira iha leten/anteriores, sei hasai tia karimbu hot-hotu no sei tau iha urna ketak ida para tuir mai, sei entrega fila-fali ba STAE.
10. Iha urna sentru votasaun nia laran, iha envelope ida ne’ebé tau boletins husi votus válidus sira, envelope ida fali tau boletins votus sira ne’ebé la uza, envelope ida ba boletins votus kanseladus nian, envelope ida ba boletins votus ein branku, envelope ida ba fotokópia folla rezultadus husi ata husi Sentru Votasaun.
11. Tuir mai, assembleia apuramentu munisipal ka asembleia apuramentu Rejiaun Administrativa Oe-Cusse Ambenu, sei hahú halo rekonsiliasaun ba atas hotu-hotu husi sentrus votasaun liu husi soma husi total ne’ebé indika iha atas operasoins eleitorais husi sentru votasaun ida ne’e nian.
12. Rekonsiliasaun ata ne’ebé mai husi sentru votasaun ba iha asembleia munisipal ka ba asembleia apuramentu iha Rejiaun Administrativa Espesial Oe-Cusse Ambeno, halo iha forma ida sein-interupsaun to’o konklui prosesu hotu apuramentu munisipal nian ka asembleia apuramentu iha Rejiaun Administrativa Espesial Oe-Cusse Ambeno, konforme kazu.
13. Dadus hotu-hotu husi kada ata operasoins eleitorais sei introduz hotu ba modelu sistema apuramentu elektróniku husi rezultadu eleitorais, ida ne’ebé STAE maka prepara, konforme modelu konstante iha aneksu IV regulamentu ida ne’e.
14. Remata tia rekonsilasaun ba atas sentrus votasaun sira husi Munisipiu ida-idak ka Rejiaun Administrativa Espesial Oe-Cusse Ambenu, sei print/impressa ata apuramentu munisipal ka apuramentu husi Rejiaun Administrativa Espesial Oe-Cusse Ambenu ne’ebé sei assina husi membrus asembleia apuramentu husi fiskais paridus pulítiku ka koligasaun paridaria nebe maka marka prezensa.
15. Assinatura husi fiskal kandidatura ida ba ata ne’ebé maka temi iha numeru ida liu ba, só obrigatóriu kuandu fiskal ne’e aprezenta reklamasaun ruma.
16. Sei taka kopia ida husi ata ne’ebé temi iha artigu ida ne’e iha edifisiu ne’ebé maka assembleia apuramentu munisipal ka apuramentu husi Rejiaun Administrativa Espesial Oe-Cusse Ambenu halao nia servisu bá, sei entrega mos ezemplar ida ba fiskais paridus pulítiku ka koligasaun partidaria sira ne’ebé maka assina tia ata ne’e no ezemplar ida sei fó ba servisus sentrais STAE nian.
17. Halo hotu tia operasoins hot-hotu husi apuramentu munisipal ka apuramentu halo iha Rejiaun Administrativa Espesial Oe-Cusse Ambenu, tau hamutuk tia atas hotu-hotu husi apuramentu inisial operasaun eleitoral sentrus votasaun nian, ata apuramentu munisipal ka apuramentu halo iha Rejiaun Administrativa Espesial Oe-Cusse Ambenu, envelopes husi votus reklamadus no votus nulus, karik iha, no reklamasoins sira hodi koloka hamutuk iha urna ida para tuir mai hatama ba CNE iha Dili.
18. Operasaun servisu apuramentu munisipal no mós apuramentu iha Rejiaun Administrativa Espesial Oe-Cusse Ambenu realiza iha prazu másimu loron-rua.
19. Fiskais partidus pulítiku sira, fiskais koligasaun partidaria sira, observadores no profisionais orgaun komunikasaun sosial ne’ebé akredita husi STAE nian bele marka prezensa iha faze hotu-hotu iha processu tomak apuramentu munisipal no mós iha apuramentu Rejiauan Administrativa Espesial Oe-Cusse Ambenu.
20. Polisia maka sei garante siguransa ba sede apuramentu munisipal no mós sede apuramentu Rejiaun Administrativa Espesial Oe-Cusse Ambenu nian tuir lei ne’ebé vigora no tuir mos diploma ida ne’e nian.
21. Modelu ata rezultadu ba munisipiu no Rejiaun Administrativa Espesial Oe-Cusse Ambenu inklui ona iha aneksu V husi Dekretu ne’e, ne’ebé forma hanesan parte integradu ida.

**KAPÍTULU VI**

**OPERASAUN APURAMENTU NASIONAL**

**Artigu 54.º**

**Assembleia de apuramento nacional**

1. Iha prazu máximu oras hitunulu-resin-rua depois de simu tia atas de apuramentu Rejiaun Administrativa Espesial Oe-Cusse Ambenu, apuramentu munisipal no apuramentu iha estranjeiru, CNE sei hahú halo apuramentu nasional, konfere tia atas sira ne’e no deside, definitivamente, kona ba votus reklamadus, karik eziste, no kona mos ba reklamasoins hotu-hotu ne’ebé maka aprezenta
2. Verifikasaun ba atas apuramentu ne’ebé temi iha númeru anterior, inklui mos possibilidade atu apresia no desidi ho maneira ida fundamentada, kona ba kualker inkonsistensia ka erru matemátika ruma ne’ebé verifika
3. Sempre kuandu verifika retifikasaun ruma ba ata de operasaun de apuramentu iha Rejiaun Administrativa Espesial Oe-Cusse Ambeno, apuramentu munisipal no apuramentu iha estranjeiru, tamba mótivus no termu ne’ebé prevé iha númeru anterior, sei print-sai fali ezemplar foun husi ata refere, ne’ebé sei temi hotu retifikasoins sira no fundamentus korespondentes no sei tau hamutuk ho ata retifikada
4. Konklui tia operasoins no, iha prazu ne’ebé maka refere iha númeru 1 husi artigu ida ne’e, CNE sei elabora no taka iha nia sede ata rezultadu apuramentu nasional provizóriu nian
5. Sei haruka kópias husi ata rezultadu apuramentu nasional provizóriu ba STAE no ba mós orgaun informasaun nasional sira.

**Artigu 55.º**

**Rekursu**

1. Kona ba rekursu ba apuramentu provizóriu rezultadus nasionais ne’ebé CNE publika, bele aprezenta iha prazu oras hanulu-resin ualu nia laran, konta husi afixasaun ata ne’ebé temi iha n.o 4, husi artigu anterior nian, ba koletivu STJ, ne’ebé sei notifika kedas interesadus sira no deside mos iha prazu hanesan
2. Termina tia prazu hodi halo rekursu nian maka laiha rekursu ruma aprezenta, CNE sei hatama ba STJ ata apuramentu rezultadus nasional nian, akompaña mos ho ata apuramentu iha Rejiaun Administrativa Espesial Oe-Cusse Ambeno, apuramentu munisipal no apuramentu iha estranjeiru, nomós kualker dokumentu ne’ebé konsidera nudar importante, no temi kedas iha ne’ebá katak laiha ida maka aprezenta rekursu

**Artigu 56.º**

**Proklamasaun rezultadus no validasaun eleisaun**

1. STJ, deside tia rekursu tuir termus nº 1 husi artigu anterior ou prazu remata tia mas laiha aprezentasaun ba rekursu, sei analiza dokumentu sira ne’ebé maka CNE entrega, julga liu husi akórdaun ba validade eleisaun Parlamentu Nasional nian no, liu husi nia prezidente, sei proklama rezultadu definitivu iha prazu máximu oras hitunulu-resin-rua nia laran, obrigatoriamente sei anunsia númeru total eleitores inskritus no votantes sira, votus ein branku no votus núlus, distribuisaun mandatus husi lista konkorentes no determinasaun ba kandidatus eleitu sira husi kada lista
2. STJ nia akórdaun sei hatama hodi publika iha Jornal da Repúblika ho kópia ida ba CNE no ida ba STAE.

**Kapítulu VII**

**Dispozisoins Finais no Tranzitórias**

**Artigu 57.º**

**Reklamasoins no protestus**

1. Konsidera nudar protestu, atu ruma ne’ebé dirije kontra iregularidade ne’ebé detekta maibe siduak hetan apresiasaun husi orgaun administrasaun eleitoral kompetente
2. Konsidera nudar reklamasaun, aktu ne’ebé kontesta desizaun ruma ke apresia ezistensia husi iregularidade ruma ne’ebé mosu no hakarak revoga ka subsititui desizaun reklamada.

**Artigu 58.º**

**Apoiu ba prosesu eleitoral**

Servisus no organizmus husi administrasaun públika tenki fo asistensia ne’ebé presiza ba orgauns administrasaun eleitorais sira, iha ámbitu prosesu eleitoral ninian.

**Artigu 59.º**

**Dever sijilu**

1. Hotu-hotu ne’ebé maka direta ka indiretamente halo funsaun ka akompaña prosesu eleitoral iha sentrus votasoins no estasoins votus ida-idak, sei sujeita ba dever de sijilu ligadu ba tratamentu dadus, informasoins no dokumentus ne’ebé sira iha kuñesimentu ka ne’ebé konsege hetan asesu iha ezersisiu sira nia funsoins nian.
2. Hotu-hotu ne’ebé maka númeru anterior ne’e abranje, tenki assina deklarasaun kompormissu ida, ne’ebé sei vinkula sira, antes hahú sira nia funsoins.

**Artigu 60.º**

**Destinu Boletins de votu no atas operasoins eleitorais**

1. Boletins votu no atas operasoins eleitorais sira, iha suporte sura-tahan ka informátiku, STAE maka sei halot, ba tribunal rekursu nia dispozisaun, durante períodu tinan ida nia laran, depois de anunsia tia rezultadu definitivu eleisoins ninian.
2. Prazu ne’ebé temi iha númeru anterior liu tia no laiha determinisaun judisial ruma maka kontrariu fali, STAE sei hahú halo destruisaun ba boletins votus sira ne’e, ho esepsaun, ba ezemplar ida ne’ebé sei entrega, hamutuk ho atas operasoins eleitorais, ba Arkivu Nasional Timor-Leste nian hodi halo arkivu istóriku.

**Artigu61.º**

**Tribunal Rekursu**

Enkuantu supremu tribunal justisa la hahú ninia funsaun, kompetensias hotu ne’ebé maka atribui ba nia liu husi regulamentu ida ne’e, sei ezerse husi Tribunal Rekursu

**Artigu 62.º**

**Entrada ein vigor**

Dekretu governu ida ne’e, sei tama ba vigor iha loron ida tuir mai depois de nia publikasaun iha *Jornal da Repúblika*.

Aprovadu iha reuniaun Konsellu Ministrus ihaa loron 11 fulan Maiu 2017.

Publika.

Primeiru-Ministru,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Rui Maria de Araújo

Estatal, Ministru Administrasaun Estatal,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dionísio Babo Soares, PhD

**ANEXU I**

Lista materiais nesesárius ba funsionamentu sentrus votasaun no estasoins votu sira nian:

1. Urnas votsaun no kada selu siguransa ho kedas númeru;
2. Boletins Votu;
3. Tinta indelével;
4. Kabínas votasaun ho númeru sifisiente;
5. Forumuáriu ata operasoins eleitorais ne’ebé komposta husi dokumentus sira tuir mai ne’e:
6. Folla rezultadus eleitorais;
7. Lista prezensa ofisiais eleitorais;
8. Deklarasaun de Segredu ne’ebé sei assina husi ofisiais eleitorais sira;
9. Livru observasoins;
10. Lista eleitores;
11. Lista eleitores adisionais;
12. Lista eleitores ein servisu;
13. Lista aambulante;
14. Formularius rezultadu apuramentu nian hodi bele taka iha fatin públiku sira;
15. Formuláriu termu entrega materiais;
16. Dístiku ba estasaun votu nian;
17. Follaa avizu atu bele informa ofisiais eleitorais sira nia naran;
18. Ezemplar boletin votu, iha tamañu/ukuran bot;
19. Formuláriu ba reklamasoins no protestus;
20. Distintivus/tanda próprius ba ofisiais eleitorais, fiskais kandidaturas no observadores sira;
21. Karimbu ne’ebé dehan “CANCELADO”;
22. Karimbu ne’ebé dehan “RECLAMADO”;
23. Karimbu ne’ebé dehan “EM BRANCO”;
24. Karimbu ne’ebé dehan “NULO”;
25. Karimbu ne’ebé dehan “NÃO UTILIZADO”;
26. Karimbu ne’ebé dehan “REJEITADO”;
27. Karimbu ne’ebé dehan “ABANDONADO”;
28. Karimbu ne’ebé dehan “Eleição Presidencial 2017”ou “Eleição Parlamentar 2017”, depende ba kazu;
29. Envelope ba boletins votu válidos
30. Envelope ba boletins votu em branco;
31. Envelope ba boletins votu nulus;
32. Envelope ba boletins votu reclamados;
33. Envelope ba boletins votu cancelados;
34. Envelope ba boletins votu não utilizados;
35. Envelope ba boletins votu rejeitadus;
36. Envelope ba boletins votu abandonados;
37. Lista kandidatura kompleta ho kandidatu hotu-hotu ba eleisaun prezidensial no suplentes sira;
38. Calculadora;
39. Agrafadores; lapijeiras no pregus no númeru sufisiente;
40. Fita adeziva;
41. Formuláriu ata estasaun votu;
42. Formuláriu de ata rezultadu ba sentrus votasaun;
43. Formuláriu ata tabulasaun rekonsiliasaun atas;
44. Formuláriu termu entrega urna husi sentrus votasaun ba assembleia apuramentu nasional
45. Formuláriu ba reklamasoins no protestus;
46. Selus siguransa numerados;
47. Urnas ba transporta atas no votus reklamadus, karik iha;
48. Envelopes;
49. Relójius;
50. Materias eskritóriu seluk.